Solymos, László, poslanec NR SR (2010-08-04):
Vážený pán podpredseda Národnej rady, vážený pán podpredseda vlády, členovia vlády, vážená Národná rada, na úvod môjho vystúpenia dovoľte jednu osobnú poznámku. Som po prvýkrát poslancom Národnej rady Slovenskej republiky a prechovávam k tejto inštitúcii úctu. A na rozdiel od niektorých ostrieľanejších politikov si myslím, že aj do parlamentu patria emócie, aj do vládneho programu patria emócie a aj do prejavu poslancov patria emócie. Patria sem preto, lebo sme tu ľudia. Vládny program nie je strojom zostrojený text, ale bol tvorený pre ľudí a pre lepší život na Slovensku, pre všetkých, aj pre budúce generácie. Ja verím, že primerané množstvo pozitívnych emócií z práce nášho parlamentu nevymizne. Predložený návrh vládneho programu považuje náš poslanecký klub za dobrý a plne ho podporuje, a to z niekoľkých dôvodov. Ten prvý je, že ho nepovažujeme za dokonalý, ale, ako som povedal, za dobrý, minimálne taký istý dobrý, ale aj taký istý, možno nie stopercentný, ako boli všetky predchádzajúce vládne programy, všetky vládne programy, pri ktorých sa dohadovali politické subjekty ako rovnocenní partneri, nie ako podriadení a nadriadení, lebo taká je politická realita, ktorú nastolili tieto voľby. Aj pri zostavení tohto vládneho programu sme mohli uplatniť naše stranícke krédo, trpezlivé rokovania a serióznu dohodu, na ktorej môže vzniknúť dobrá spolupráca. A tá spolupráca a dohoda je nutná nielen pri zostavení vládneho programu, ale hlavne pri jeho realizácii, pokiaľ nám všetkým, ako tu sedíme a ako sme to často deklarovali na volebných mítingoch, ide o Slovensko a ide o občanov tejto krajiny. Ten druhý dôvod, prečo poslanecký klub Most – Híd podporuje tento vládny program, vážené kolegyne a vážení kolegovia, je ten, že si nemyslíme, že vládny program je cieľ. Vládny program je načrtnutá cesta, ako sa táto vládna koalícia chce uberať v šiestich zásadných oblastiach. Chuť koláča nezávisí od napísaného receptu v Kuchárke, ale od spôsobu, ako dobré jedlo pripravíte. Ja verím, že všetky zásadné programové ciele, ktorými chceme dosiahnuť zmenu, sú v nej obsiahnuté a od nás, od poslancov a od vlády bude závisieť, aké zákony prijme na ich realizáciu. Za seba a za svojich kolegov si dovoľujem vyhlásiť, že my sme pripravení a rozhodnutí urobiť maximum pre jeho úspešné naplnenie. Ten tretí dôvod je pre nás veľmi dôležitý. Máme za sebou náročné obdobie zostavovania tohto programového vyhlásenia. Každý člen vládnej koalície by si určite vedel predstaviť, že sa doň dostane všetko, resp. maximum z volebných programov koaličných strán. Ale to nie je možné. A je to dobré, že to nie je možné. Čím skôr pochopíme, a myslím tým všetkých kolegov tak z koalície, ako aj z opozície, že jednofarebnosť je neprirodzená, tým lepšie pre nás a pre Slovensko. Nikdy v dejinách dominancia jedného názoru nepriniesla nič dobré. Mali by sme sa všetci zamyslieť pri schvaľovaní tohto vládneho programu, a tu som trošku zas pri emóciách, čo je vlastne cieľom tohto rokovania. Týmto cieľom je rozniesť všetko, možno aj z princípu dejinnej neznášanlivosti, alebo racionálne poznajúc skutočný stav napr. verejných financií, deficitu štátneho rozpočtu a akceptujúc výsledky parlamentných volieb sa zodpovedne porozprávať, vymeniť si názory a dohodnúť sa. Totiž občania od nás očakávajú presne toto, zodpovedné konanie. Nesmieme stranícke, ale ani osobné záujmy povyšovať nad princíp zodpovednej dohody. Zodpovednosť je tá, ktorá by nás podľa mňa mala viesť pri hlasovaní. A ten ostatný, a nie posledný dôvod, vážené kolegyne a kolegovia, je ten, že sme strana, ktorá vo výraznej miere zastupuje národnostné menšiny na Slovensku. Sme stranou, ktorá tvrdí, že spolupráca je prirodzená, že dohody sú prirodzené, že podmienkou vlastenectva nie je nenávisť k inému národu. Toto chceme dokázať. Predložený vládny program sa snaží postavenie menšín riešiť na obsahovo úplne inom základe, ako tomu bolo doteraz, práve preto, aby sa tieto nemohli stať nástrojom politického kalkulu pri rôznych obmenách vládnych síl. Veríme, že toto je začiatok kvalitatívne iného, lepšieho procesu. Vážime si skutočnosť, že sme pri tom. Dovoľte mi na záver, milé kolegyne, vážení kolegovia, ešte raz podčiarknuť plnú podporu poslaneckého klubu strany Most – Híd predloženému vládnemu programu. Prajem nám všetkým veľa síl pri jeho realizácii. Ďakujem. (Potlesk.)